امریکا وایي پاکستان سره پخپلو اړیکو اؤ مرستو بیا له سره کتنه کوي
د امریکا د بهرنیو چارو وزیر، رېکس ټېلرسن ویلي چې واشنګټن له اسلام آباد سره پر خپلو مرستو بیا کتنه کوي.
ښاغلي ټېلرسن چې د چهارشنبې په ورځ [جون ۱۴] یې د امریکا د کانګرس د بهرنیو اړیکو د کمېټې په یوې استعماعیه غونډې کې خبرې کولې د امریکا او پاکستان ترمنځ اړیکې ډیرې پیچلي وبللې. ټېلرسن وویل چې هېواد یې له پاکستان سره په خپلو اړیکو او مرستو کې بیا غور کوي. پاکستان د هغو هېوادونو په کتار کې دی چې له امریکا څخه ډیرې مرستې اخلي. د امریکا د ۲۰۱۷ کال په بودیجې کې پاکستان ته ۷۴۲ میلیون ډالر ځانکړي شوي دي. په غونډه کې د امریکا د کانګرس غړو د پاکستان پر تګلارو کلکې نیوکې وکړې. د کانګرس جمهوریت غوښتونکي غړي، دانا رورابکر وویل چې پاکستان له ډیرې مودې راپدې خوا له امریکا سره دوه ګونی چلند کوي. ښاغلي رورابکر پاکستان د ترهګرۍ اصلي ځاله وبلله، ویې ویل: "که امریکا او ملګري یې په افغانستان کې نه کامیابه کیږي، لامل یې د هغه هېواد [پاکستان] د آی اېس آی اداره ده." امريکايي مقاماتو ویلي چې له پاکستان سره په اړیکو کې به د افغانستان ثبات په پام کې ونیسي. واشنګټن کې ځینې سیاستوال او د کانګرس غړي پاکستان له ترهګرو په خاصه توګه د حقاني شبکې څخه په ملاتړ تورنوي. پاکستان دغه ډول تورونه تل رد کړي دي. ( له اشنا راډیو څخه)